297 Prelatus

Prelatus preesse, Augustinus, *De duodecim abusionibus*, dicitur omnis qui preest.

Primo, de Dei adiutorio non dubitet, quia tunc nullus hominum habebit contemptui eius diuinati. Prima presidencia a Dei commissa fuit homini ut preesset piscibus maris et bestiis terre, Gen. 1[:26]. Vnde Gregorius in *Pastorale*, c. 17, sit rector bene agentibus per humilitatem socius, contra delinquentium vitia per zelum justitiae erectus. Quatinus honore suppresso aequalem se subditis bene viventibus deputet, et erga perversos jura rectitudinis exerceat. Omnes enim homines natura aequales genuit, sed varietate meritorum alios aliis culpa postponit. Unde cuncti qui praesunt, non in se potestatem [debent] ordinis, sed aequalitatem accendant, sed prodesse.

¶ Antiqui patres nostri non reges hominum, sed pastores pecorum nominantur. Et cum Dominus diceret Noe et filiis suis: *Crescite et multiplicamini* [Gen. 9:1-2], statim adjunxit, *Terror vester sic super animalia terrae*.

¶ Quia esse super animalia praecipitur, esse super homines prophetur. Nam contra naturam superbire est velle ab aequali timeri. Quod autem dicitur Eccle. 8[:9]: *Interdum dominatur homo homini in malum suum*. Quia sicut dicit Augustinus, *De duodecim abusionibus*, sciat rex quod, sicut in throno primum locum habuit, ita nisi iustitiam fecerit, erit primum in suppliciis locum habiturus. Et Lamen. 5[:12]: Principes ex praecepto Domini primo *sunt suspensi*. Et Gregorius, in *Pastoralis*, scire debent prelati, quod si vnquam peruersa appetent, tot mortibus digni sunt, quot mortis exempla ad suos subditos transmiserunt. Vnde dicit Seneca, animos nostros in malum declinabiles, sed a Deo ita prouocat ad rectum et honestum, sicut maiorum nostroum conuersacio bona. Vnde Chrisostomus, sicut cum videris arborem pallentibus foliis marcessere, intellige quod causam habet circa radicem. Ita cum videris prepositum indisciplinatum, sine dubio cognosce eius sacerdocium non esse sanum. Vnde dicit 1 Pet. 5[:3]: *Forma facti*. Gregorius, modo totum compositum sequitur condicionem forme sue, si sit substantialis qualis forma debet esse prelatus.

¶ Nam forma substantialis dat esse subiecto et non trahere esse a suo subiecto, sicut constat de forma accedentali. Ideo dicit Rom. 12[:2]: *Nolite conformari huic sæculo*, quod contingit cum persona nichil est nisi quia preest. De qua Bernardus, monstruosa res est sedes prima et vita ima. Ideo Philip. 3[:17] dicitur, *Observate eos qui ita ambulant, sicut habetis formam nostram*.

¶ Nota etiam hic quod prelati dicuntur curati ex eo quod curare debent, et curam gerere subditorum, non quia curati de languore, quo languerunt donec haberent prelaturam. Dicit Bernardus, cadit asinus, et est qui subleuet. Cadit anima, et non est qui curet. Et sequitur, /f.93va/ o vtinam prelati essenti ita vigiles ad curam, sicut alacres fuerunt ad cathedram.

Item, prelati sunt in maiori periculo et perturbatione quam subditi, de quo exemplificat Chrisostomus *Super Mattheum*, homilia 2, sicut ramos excelsiores lenis aura commouet, sic sublimes homines levis nuncii fama conturbat. Et Gregorius, in *Moralibus*, sepe contingit ut qui regendum aliis presunt, forciora temptacionis certamina paciantur. Vnde legitur 1 Reg. 31[:3] quod, *totum pondus prælii versum est in Saul*. De hoc dicit poeta: Summa petit liuor; perflant altissima venti. Sunt igitur prelati in triplici periculo. Quorum primum est ad seipsos sicut iam dictum est. Secundum quo ad subditos. Vnde Augustinus, 19, *De civitate,* c. 19, nomen episcopi, nomen est operis, non honoris. Quod sonat superintenditur. Ideo debent esse vigiles et fortes propter quod dicit, Bernardus, que nam maior impietas quam imponere super premium omnis angelicis humeris formidandos. Vnde secundum plerimum serui in transeundo aquas seruittunt forciorem. In cuius figura, Exod. 18[:21] consuluit Jethro Moysi quod constitueret judices populi, viros potentes et iuuentes Domini, etc. Et Joseph Pharoni [Gen.] 41[:33] dixit, *Provideat rex virum sapientem et præficiat eum terræ*.

¶ Item, Sampson cecus a prauo regebatur et ideo corruit ipse et qui cum eo erant, Jud. 16[:30].

Item, Lamech cecuciens puero regebatur, et ideo vbi debuit percussisse feram percussit hominem, Gen. 4[:23]. Prelati sunt in periculo propter eorum diuicias. Vnde legitur in *Historia ecclesiastica*, quod tempore Siluestri quando Constantinus imperator dotauit ecclesiam audita est vox in aere: Hodie infusum est venenum in ecclesia Dei, Ezech. 41[:16] propheta vidit templum repletum terra vsque fenestras, et fenestrae clausae. Secundum Gregorium, *Super Ezechielem* parte prima, homilia 11, fenestre sunt clause, quia cum terena cogitat omni sacerdotum cordibus excrescit, fenestre lumen non effundit, quia sacerdotes ab officio predicacionis obmutescunt. Periculum curati figuratur, 3 Reg. 20[:39-40]: *Custodi virum istum: qui si lapsus fuerit*, de manu tua, *erit anima tua pro anima* illius, et sequitur ibi donec *verterem me huc et illuc, subito non comparuit*. Sic contingit prelatus nam suscipunt in periculo anime sue curam subditi, sed dum vertunt se vicissim ad negotia mundi subditus perit. Ideo dicit Apostolus, 2 Tim. 2[:4]: *Nemo militans Deo implicat se negotiis sæcularibus: ut ei* complaceat, *cui se probavit*. Vnde et prelati ecclesie non sunt domini rerum ecclesiarum sed dispensatores, [Causa] 12, quest. 1, [c. 13, *Expedit facultates*] … *Episcopus*.

¶ Aliud est enim sua possidere et aliud est rerum communium procuratorem esse. Inde est quod res Deo oblate non sunt alicuius ratio vtuntur canonici rebus ecclesie non suis, sed tanquam ad dispendium sibi creditis.

¶ Item in prelato debent esse tria ostensio boni exempli, sicut aquila volitat supra pullos ad prouocandum eos. Et in ignibus pocior precedit. Vnde sibi competit illud, Jud. 7[:17]: *Quod me videritis facere, hoc facite*.

¶ Est enim prelatus sicut sol qui si conuertatur in tenebras culpe deformantis luna, id est, conuersacio subditorum conuertetur in sanguinem vilificacionis. Et stelle, id est, subditi cadent de celo, id est, de statu perfectionis.

Secundo, debet esse in eo correctio peccati, sicut pastor clamat contra aduentum lupi, scilicet, qui non gustat de vino, nescit illud temporare cum aqua.

¶ Tercio, debet esse in eo moderacio precepti, nam grauitas ponderis facit asinum cadere, ut, scilicet, prelatus non sit excessiuus in precipiendo nec remissus in necligendo. Ideo prelatus comparatur cornu quod est durius carne et mollius osse, quia prelatus debet secundum iusticiam imparare secundum prudenciam moderari. Quia sicut in medicinis corporalibus est aliud amarum per quod morbus curatur et ad dulce ne medicina abhorreatur. Sic in medicinis spiritualibus correpcionibus, scilicet, debet esse virtus iusticie et mansuetudo misericordie. Vnde /f. 93vb/ et opera prelati per cornua designantur quod est durius carne et mollius osse, quia ex duobus contariis iusticia et misericordia debet facere vnum temperamentum, Psal. [140:5]: *Corripiet me justus in misericordia*. Et in ore meo. Vnde diceret Helinando, quod prelati et principes velud medici numquam debent grauioribus vti remediis, nisi quando leuium beneficio sanitas desperatur. Sed vice medicorum, nunc refectione in vacuis, nunc cauterio, nunc fomentis dolorem sedent. Si enim citharedus multa diligentia procurat quomodo oberrantis chordae vitium compescatur, quanto maiori solicitudine oportet prelatum moderari, subditos ut eos qui unius moris faciat habitare in domo. Tutius est, enim chordam remittere, quam intentius protendere.

¶ Nempe remissa chorda artificio convalescit. Rupta autem chorda nulla arte reparatur. Vnde ait poeta Ouidius, *De Ponto*, sit piger ad penas princeps, ad premia velox. Et doleat quotiens cogitur esse ferox. Et Chrisostomus, *Super Mattheum*, si erramus, modicam penitentiam imponendo, nonne melius est propter misericordiam reddere rationem, quam propter nimiam seueritatem succumbere penitentem. Igitur ponuntur prelati in loco eminenciori, ut sicut alios precellunt status dignitate, ita et premine aut vite sanctitate. Vnde et Gregorius, in *Moralibus*, moribus debet esse conspicuus, qui ceteris preponitur imitandus. Et *De consideratione ad Eugenium*, audi canticum, minus suave sed salubre. Monstruosa res gradus summus, et animus infimus; sedes prima, et vita ima; lingua magniloqua, et manus otiosa; sermo multus, et fructus nullus. Hec ille. Ideo Constantinus Magnus matri sue Helene, rescripsisse fertur quando excelsiorem locum tenemus inter homines, tanto omni magis patemus aspectibus. Ideo non solum irreprehensibile sed et laudabile debet esse, quod volumus lapis magnus, de monte cadens plures lapides trahit secum, sic de prelato. Vnde Gregorius in *Pastorale*.

¶ Cum pastor per abrupta viciorum graditur, necesse est ut ad precipicium grex sequitur. Qui ergo in alto sunt debent vereri casum. Vnde Bernardus, *Ad Eugenium*, nunc de filio factus es mihi pater. Qui post me venit, ante me factus est. Fateor non invideo, sed considero gradum et vereor casum est. Fateor non inuideo, sed precipium reformido. Psalmo illud Psal. [48:13]: *Homo, cum in honore esset, non intellexit*. Iccirco debet prelatus recolere quod quanto alcior tanto ruina grauior, 4 Reg. 1[:2]: *Cecidit Ochozias per cancellos cœnaculi*. Et illud donati prepositi, quot accidunt vnum quid casus tantum. Quot casus domino accusatis et ablatis accusari, scilicet, de crimine et auferri a regimine et sic ignominose cadere.

Item, sicut oculus in alto iudicat inferiora esse modica, sic quandoque prelatus iudicat de subditis. Ideo dicitur Eccli. 32[:1]: *Rectorem te posuerunt? noli extolli*. Et Deut. 17[:20] dicitur de nouo rege, *Nec elevetur cor ejus* per *superbiam super fratres suos*.

¶ Item, cum prelatus habeat vnum os et duas manus instruitur quod debet pocius intendere circumspectori quam locucioni, operi quam sermoni.

¶ Nam decet prelatum esse paucilo quando et multificum. Ideo dicit Job 29[:25, 22]: *Cum sederem quasi rex*, circumstancie me *exercitu*, et sequitur, *stillabat*[[1]](#endnote-1) *super* eos *eloquium meum*. Non dicit inundabat sed stillabat. Melius est enim quod aures hominum sint sitibunde ad principis affatum audiendum, quam quod suis affatibus audientes sacientur et tedium paciantur. Vnde cum quidam quereret a Socrate, quomodo famam optimam posset operare, respondit si feceris optima et locutus fueris pauca.

Item, prelatus velud oculus debet speculari pro toto corpore, Ezech. 3[:17]: *Fili hominis, speculatorem dedi te domui Israël*. Speculatoris est vigilare et pericula /f. 94ra/ precauere. Vnde Bernardus, *Super cantica*, homilia 117, parum est hodie vigilibus nostris si non seruant nos, nisi et perdant. Ad nullum Dominicae comminationis tonitruum expergiscuntur. Quem dabis mihi de merce eorum qui non magis inuigilet euancuendas marsupiis quam extirpandis viciis. O vtinam tam vigiles essent ad curam, quam alacres sunt ad cathedram. O vtinam sic vigilarent ut grues, ut scilicet, lapillum tenerent in pede, id est, Christum in mente, qui si a pede propter sompnum surrepcionis ceciderit, clamat per confessionem, scilicet, ut dormientes excitet. Ideo Prou. 6[:1, 3-4]: *Fili, si spoponderis pro amico*. *Discurre, festina, suscita amicum tuum*. *Ne dederis somnum oculis tuis*. Sed Isai. 56[:10] dicitur, *Speculatores ejus omnes cæci*, etc. Sicut enim ut Hely rector populi cecutientes et sella ociose sedentes de exercitu Domini rumores scrutantes, sed labore exterius nolentes [1 Reg. 1:9].

¶ Sunt etiam ut Jacob cecuciens qui cancellatis manibus dextram super Essaym qui interpretur frugifer posuit quia principalem intencionem terrenis insignunt, [Gen. 27:24]. Sed super Manassen qui interpretur obliuio sinistram posuit quia celestia omnino sunt obliti ceci sunt, [Gen. 48:13]. Etiam velut Lamech qui putauit feram sagittare sed interfecit hominem, [Gen. 4:23]. Sic hodie multi putant se persequi culpam et reuera persequntur prauia secundum Hebreos [8:7]. Iste Lamech legitur primo ceciotatem incurrisse et bigamiam induxisse, [Gen. 4:23]. Sic ex prelatorum cecitate iterum est bigamiam primo in ecclesia prouenisse, 2 Reg. 5[:6]: Jebusie dixerunt ad Dauid, *Non* intrabis *huc, nisi* *abstuleris cæcos et claudos*. Ceci sunt quorum intellectus excecatur per ignoranciam quorum affectus deprauatur per maliciam.

¶ Claudus est qui habens tibias in neutro residet. Isti dicuntur in muris Jerusalem poni et ingressum dicendum prohibere, qui tales hodie preficiuntur qui bonos impedimit promoueri.

¶ Isti non possunt dicere cum Job 29[:15]: *Oculus fui cæco, et pes claudo*.

Item, Bernardus, monstruosa res est speculator cecus, doctor [inscius], preco mutus. Isti tamen quandoque licet habeant scienciam secundum illam non dirigunt vitam suam. In hoc similes pauoni qui in cauda multos habet oculos, sed illis nichil vident quia tales non degustant secundum scienciam, 4 Reg. 7[:2]: *Videbis oculis tuis, et inde non* gustabis.

¶ Item, sicut oculus debilitatur senescente corpore. Sic prelati qui sunt sicut oculi in ecclesia hiis diebus caligant, Ysai. 24[:2]: *Et erit sicut populus, sic* et *sacerdos*. Ideo modo ecclesia bene figuratur per statua Nabuchodonosor, Dan. 2[:38]: Cuius *caput aureum*.

De quo vide supra capitulo [119] Ecclesia.

¶ Item, prelatus debet infirmitatibus subditorum compati. Sic Job [30:25]: *Flebam super eo qui afflictus erat*. 2 Cor. 11[:29]: *Quis infirmatur, et ego non infirmor*? Philip. 1[:8]: *Testis est mihi Deus, quomodo cupiam vos omnes in visceribus*.

¶ Exemplum in historia de Cedro [Cecrops] rege Atheniensis quomodo moriebatur pro salute populi sui. Ergo erubescant prelati nostri merces qui non opponunt se murum pro domo Domini. Sed sicut dicitur Luc. 10[:31] viso saucito sacerdos et levita preteriuit. Vnde Bernardus, *Ad Eugenium*, cotidianas expensas cotidiano scrutinio rimatur, set continua gregis detrimenta nescimus.

¶ Cadit asina, et est qui sublevet, perit anima, et non est qui reputet. Vnde quidam, Non querunt animas set aras, non vera set era, etc., sicut superius dicitur.

¶ Quesitum fuit oua strucionum, penderent in ecclesia iuxta crucem. Et responsum est quia prelati quorum strucciones tipum tenent imitantur struciones quo ad filiorum necglectum. Quia Job 39[:14] dicitur de struthione quod induratur ad filios quasi non sint sui.

Item, quesitum fuit qui essent homines qui sepius mentirentur. Et responsum est quod sacerdotes et clerici eo quod cotidie dicant in Psal. [118:53]: *Defectio tenuit me, pro peccatoribus derelinquentibus legem tuam*.

¶ Item, sicut macula maior et periculosior apparet in oculo quam in alio membro, sic peccatum maius est in presbitero /f. 94rb/ quam in laico ceteris paribus.

¶ Nam spina plus ledit oculum quam pedem, et respectiue peccatum laici est sicut festuca, peccatum sacerdotis sicut trabes, Matt. 7[:3]: *Quid autem vides festucam in oculo fratris tui, trabem* autem *in [oculo] tuo non vides*? Vnde Juuenalis, dicit Omne animi vitium tanto conspectius in se crimen habet, quanto qui peccat maior habetur. In cuius rei figuram Moyses numerauit plures immundicias auium quam piscium quam animalium, Deut. 4[:17-18]. Quia ceteris paribus idem peccatum grauiore est in clerico quam in laico. Sicut enim sacerdos bonus melioris est condicionis quam bonus laicus. Sicut sacerdos malus peior est quam malus laicus.

¶ Nam sacerdos si malus est officium ad quod tenetur, non potest exercere sine peccato. Quod tamen potest laicus quamuis malus sit. Vnde sicut bonus sacerdos vocatur angelus Dei, Mal. 2[:7]: *Labia sacerdotis custodient scientiam*, etc. Sic sacerdos malus vocari potest angelus Sathane. Sicut enim diabolus peccat in omni opere, quamuis in se sit opus bonum et creatura Dei. Quia tamen totum quod facit fit cum animo male, sic etiam sacerdos malus peccat etiam bonum agendo. Et sicut periculosius est dormire super equum quam super colum, sic grauius peccat prelatus quam subditus. In cuius rei figura Hely de sella coruens expirauit, [1 Reg. 4:18].

¶ Item, cum subditi pendeant a collo prelati, ruite illo, ruunt, et ceteri. Vnde Ysai. 3[:6]: *Princeps noster esto, ruina hæc sub manu tua*. Et sicut videmus quod defectus naute remigantis non in tantum nocet sicut defectus naucleri regentis nauem in finem. Sic magis nocet defectus prelati, Eccli. 10[:3]: *Rex insipiens [perdet] populum [suum]*. Hic quoque nota quod principes in libro Numerorum [31:3] non peccauerunt cum Madiantis, sed populus. Et tamen principes suspensi sunt pro delicto populi quia aliquando culpa subditi prouenit exnecligencia prelati.

¶ Item, in sole non est macula sicut videtur in luna. Ideo prelatus debet ceteros illustrare. Ideo non est sine misterio quod raro inscriptura fit mencio de sole obscuratione quin statim subsequatur de lune et stellarum obtenebratione, Ysai. 13[:10]: Tenebratus *est sol in ortu suo, et luna non splendebit*.

Item Joel. 2[:31]: *Sol convertetur in tenebras, et luna in sanguinem*.

1. *stillabat* ] *add*. ~~melius est enim quod au~~ F.128. [↑](#endnote-ref-1)